Talle in hof ná N4-betogingŉ Betoging op die N4-snelweg buite Emalahleni (18 Augustus 2017). Foto: Verskaf Altesaam 62 mense is in hegtenis geneem in verband met die openbare geweld wat twee weke gelede in Vosman buite Emalahleni (Witbank) in Mpumalanga afgespeel het. Van dié verdagtes het 32 Woensdag in die plaaslike landdroshof verskyn. Brig. Leonard Hlathi, woordvoerder van die polisie, het gesê die verdagtes staan tereg op aanklagte van openbare geweld, inbraak, die besit van gesteelde goedere, aanhitsing om misdaad te pleeg en aanhitsing tot opsetlike saakbeskadiging. Van dié verdagtes wat Donderdag in die hof verskyn het, is 29 op borgtog van R500 elk vrygelaat. “Net drie verdagtes is borgtog geweier. Een van die drie is ŉ buitelander sonder reisdokumente en twee het voorheen al aan die owerhede valse inligting verskaf,” het Hlathi gesê. Die saak is vir verdere ondersoek tot 28 September uitgestel wanneer al 32 verdagtes weer in die hof sal verskyn. Volgens Hlathi sal die ander verdagtes wat vroeër op borgtog vrygelaat is ook op 22 September weer in die hof verskyn. Hul borgtogvoorwaardes sluit in dat hulle tussen 06:00 en 18:00 op Maandae en Vrydae by die Vosman-polisiestasie moet aanmeld. Hulle mag ook nie weer onwettig in Siyabonga betoog of in die gebied rondbeweeg nie. Maroela Media het vroeër berig die verdagtes is in hegtenis geneem nadat ŉ vergadering tussen die gemeenskap van Kwa-Guqa in Vosman en die plaaslike owerhede gewelddadig geraak het. Die N4 in die gebied is op 18 Augustus ure lank gesluit nadat woedende lede van die gemeenskap die snelweg met ŉ groot hoeveelheid steenkool en klippe versper het. Hlathi het gesê die betogers het motors, vragmotors en busse wat in die gebied gery het met klippe bestook en eiendom beskadig. Hulle het daarna ŉ bus en ŉ motor op die snelweg aan die brand gesteek en verskeie winkels, wat deur buitelanders besit word, geplunder. ŉ Busbestuurder is tydens die betoging beseer en moes na ŉ hospitaal geneem word. Lt.genl. Mondli Zuma, die provinsiale polisiekommissaris in Mpumalanga, het vroeër die gewelddadige optrede van die gemeenskap veroordeel.